કેન્દ્રીય કર્મચારીઓના DAમાં 1%નો વધારો કરાયો - NGS Business
કેન્દ્રીય કર્મચારીઓના DAમાં 1%નો વધારો કરાયો-જૉબ-કરિયર-Economic Times Gujarati
કેન્દ્રીય કર્મચારીઓના DAમાં 1%નો વધારો કરાયો
13 Sep 2017, 1142 hrs IST, Agencies
નવી દિલ્હી: કેન્દ્ર સરકારે મંગળવારે કેન્દ્રીય કર્મચારીઓના મોંઘવારી ભથ્થા (DA)માં એક ટકાનો વધારો કર્યો છે. હવે મોંઘવારી ભથ્થું ચાર ટકાથી વધીને પાંચ ટકા થઈ ગયું છે, જેનો 1.1 કરોડ કર્મચારીઓ અને પેન્શનર્સને લાભ મળશે. વડાપ્રધાન નરેન્દ્ર મોદીના વડપણ હેઠળ મળેલી કેન્દ્રીય કેબિનેટની બેઠકમાં આ નિર્ણય લેવાયો હતો.
નવું મોંઘવારી ભથ્થું 1 જુલાઈથી ગણતરીમાં લેવાશે, જેનો 49.26 લાખ કેન્દ્રીય કર્મચારીઓને અને 61.17 લાખ પેન્શનર્સને લાભ મળશે. ડીએ (ડિયરનેસ એલાઉન્સ) અને ડીઆર (ડિયરનેસ રિલીફ)ને કારણે સરકારી તિજોરી પર વાર્ષિક રૂ.3,068.26 કરોડનો બોજ પડશે. જુલાઈ 2017થી ફેબ્રુઆરી 2018 સુધીના આઠ મહિના માટે આ બોજ રૂ.2,045.50 કરોડ થશે.
કેબિનેટે આ સાથે જ ખાનગી ક્ષેત્રમાં ગ્રેચ્યુઇટીની મહત્તમ મર્યાદાની સમીક્ષા કરવા માટે પેમેન્ટ ઓફ ગ્રેચ્યુઇટી (સુધારા) બિલ-2017 રજૂ કરવાની પણ મંજૂરી આપી દીધી છે. દરમિયાન, કેન્દ્ર સરકારે ઔપચારિક ક્ષેત્રના કર્મચારીઓ માટે ટેક્સ ફ્રી ગ્રેજ્યુઇટીની મર્યાદા બમણી કરવાની જોગવાઇ ધરાવતા બિલને મંજૂરી આપી હતી. હાલમાં આ મર્યાદા રૂ.10 લાખ છે.
દરમિયાન, કેબિનેટે ઓઇલ અને ગેસ અનામતોના ઉત્ખનન માટે સિસ્મિક ડેટા મેળવવા રૂ.3,000 કરોડના પ્રોજેક્ટને મંજૂરી આપી હતી. ઓએનજીસી અને ઓઇલ ઇન્ડિયા આ પ્રોજેક્ટનો અમલ કરશે.